CELEX: 32015R2064
Language: sk
Date: 2015-11-17 00:00:00
Title: Vykonávacie nariadenie Komisie (EÚ) 2015/2064 zo 17. novembra 2015, ktorým sa mení nariadenie Komisie (EHS) č. 2454/93, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva, pokiaľ ide o solárne sklo určené na spracovanie v colnom režime prepracovanie pod colným dohľadom (Text s významom pre EHP)

18.11.2015   
            
            
               SK
            
            
               Úradný vestník Európskej únie
            
            
               L 301/12
            
         VYKONÁVACIE NARIADENIE KOMISIE (EÚ) 2015/2064
   zo 17. novembra 2015,
   ktorým sa mení nariadenie Komisie (EHS) č. 2454/93, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva, pokiaľ ide o solárne sklo určené na spracovanie v colnom režime prepracovanie pod colným dohľadom
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (1), a najmä na jeho článok 247,
   keďže:
   
               (1)
            
            
               v nariadení Komisie (EHS) č. 2454/93 (2) sa stanovuje možnosť, aby mohol byť určitý tovar spracovaný v colnom režime prepracovanie pod colným dohľadom bez preskúmania hospodárskych podmienok uvedených v článku 133 písm. e) nariadenia (EHS) č. 2913/92. V prípade tohto tovaru sa hospodárske podmienky považujú za splnené v súlade s článkom 552 nariadenia (EHS) č. 2454/93. Tento tovar patrí do časti A prílohy 76 k nariadeniu (EHS) č. 2454/93.
            
         
               (2)
            
            
               Poradové číslo 11 časti A prílohy 76 k nariadeniu (EHS) č. 2454/93 sa týka niektorých súčiastok, častí, zostáv alebo materiálov, ktoré môžu byť spracované na výrobky informačných technológií.
            
         
               (3)
            
            
               Solárne sklo môže byť spracované v colnom režime prepracovanie pod colným dohľadom na solárne panely. Táto spracovateľská operácia spadá pod poradové číslo 11 časti A prílohy 76 k nariadeniu (EHS) č. 2454/93.
            
         
               (4)
            
            
               Solárne sklo s pôvodom v Čínskej ľudovej republike určené na umiestnenie do colného režimu prepracovanie pod colným dohľadom by v prípade navrhnutia na prepustenie do voľného obehu podliehalo konečnému antidumpingovému clu v súlade s vykonávacím nariadením Komisie (EÚ) č. 470/2014 (3) alebo konečnému vyrovnávaciemu clu v súlade s vykonávacím nariadením Komisie (EÚ) č. 471/2014 (4).
            
         
               (5)
            
            
               Spracovanie solárneho skla s pôvodom v Čínskej ľudovej republike v colnom režime prepracovanie pod colným dohľadom môže nepriaznivo ovplyvniť zásadné záujmy výrobcov solárneho skla v Únii. Preto by použitie colného režimu prepracovanie pod colným dohľadom malo byť možné iba po tom, ako Výbor pre colný kódex preskúmal hospodárske podmienky v súlade s článkom 552 ods. 2 nariadenia (EHS) č. 2454/93 a dospel k záveru, že sú tieto podmienky splnené.
            
         
               (6)
            
            
               Nariadenie (EHS) č. 2454/93 by sa preto malo zodpovedajúcim spôsobom zmeniť.
            
         
               (7)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   V časti A prílohy 76 k nariadeniu (EHS) č. 2454/93 sa text v stĺpci 1, poradové číslo 11 nahrádza takto:
   
      „Akýkoľvek elektronický typ súčiastok, častí, zostáv (vrátane podzostáv) alebo materiálov (elektronických aj neelektronických), ktoré sú nevyhnutné pre elektronické fungovanie spracovaného výrobku, s výnimkou solárneho skla, ktoré by podliehalo dočasnému alebo konečnému antidumpingovému clu alebo dočasnému alebo konečnému vyrovnávaciemu clu, ak by bolo navrhnuté na prepustenie do voľného obehu.“
   
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 17. novembra 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. ES L 302, 19.10.1992, s. 1.
   
      (2)  Nariadenie Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (Ú. v. ES L 253, 11.10.1993, s. 1).
   
      (3)  Vykonávacie nariadenie Komisie (EÚ) č. 470/2014 z 13. mája 2014, ktorým sa ukladá konečné antidumpingové clo a s konečnou platnosťou vyberá dočasné clo uložené na dovoz solárneho skla s pôvodom v Čínskej ľudovej republike (Ú. v. EÚ L 142, 14.5.2014, s. 1).
   
      (4)  Vykonávacie nariadenie Komisie (EÚ) č. 471/2014 z 13. mája 2014, ktorým sa ukladajú konečné vyrovnávacie clá na dovoz solárneho skla z Čínskej ľudovej republiky (Ú. v. EÚ L 142, 14.5.2014, s. 23).